## El port de Calp comptarà amb nous punts d’atracada i servicis que estaran en funcionament este estiu

*** El port esportiu habilitarà 140 punts d’atracada per a vaixells i motos aquàtiques, a més de restaurants i comerços
* La modernització d’esta infraestructura portuària ha comptat amb una inversió de 9,3 milions d’euros, fruit de la col·laboració publicoprivada**

El director general de Costes, Ports i Aeroports, Marc García Manzana, ha confirmat que, abans de l’estiu, la primera fase de les obres de condicionament del port Blanc de Calp, que implica nous punts d’atracada i servicis, estarà finalitzada en el marc d’un pla de 9 milions d’euros per a modernitzar completament esta infraestructura portuària i fomentar la nàutica esportiva i el turisme en la localitat.

García Manzana ha explicat que es tracta d’“una aposta clara de la Generalitat i el concessionari per la nàutica esportiva, el foment del turisme i la creació d’ocupació, mitjançant un projecte integral que permetrà al port Blanc comptar amb unes instal·lacions totalment renovades i adaptades a les necessitats actuals”.

García Manzana ha avançat que “a mitjan juny s’inaugurarà la primera fase, que inclourà 80 punts d’atracada per a embarcacions esportives i 60 per a motos aquàtiques, tots amb servicis de subministrament d’aigua i llum, així com lavabos i un quiosquet que donarà servici a la platja del port”.

Amb l’objectiu d’evitar molèsties durant la temporada estival i afavorir l’activitat turística, el director general ha assenyalat que les obres es reprendran una vegada finalitze l’estiu, moment en què es donarà pas a la segona fase, que prevorà “la creació de quatre locals d’hostaleria i una zona comercial amb nombrosos establiments”.

**Actuacions executades**

El condicionament del port Blanc, que va començar fa poc més d’un any, compta amb una inversió total de 9.349.042 euros, fruit de la col·laboració publicoprivada. S’ha dut a terme una important actuació per a modernitzar i millorar l’operativitat del port, centrada a reforçar la seguretat, ampliar zones d’amarrament i optimitzar els servicis a embarcacions i usuaris.

Entre les principals intervencions destaquen la consolidació del dic escullera en els molls de Ponent i Llevant Sud, i la construcció d’un moll nou, la qual cosa ha permés ampliar l’espai disponible per a l’atracada i reduir l’acumulació de residus. També s’ha millorat la zona de Llevant Nord i l’àrea de Carena, amb actuacions de demolició, adequació i nova urbanització, així com la instal·lació de pantalans flotants i zones específiques per a l’amarrament de vaixells esportius i motos aquàtiques.

A més, s’han renovat les xarxes de subministrament, el sistema d’il·luminació, la senyalització i els accessos, garantint l’accessibilitat universal i la seguretat en tot l’entorn portuari. S’ha incorporat una nova estació de combustible i s’han instal·lat torretes de servicis amb subministrament d’aigua, electricitat i il·luminació.

L’actuació s’ha completat amb mesures de protecció mediambiental, com la contenció de vessants inestables afectats per erosió, per tal d’assegurar la integració paisatgística i la protecció de l’entorn natural.

Fecha: 20/05/2025